Kusungulwa Umnkankaso Wabesifazana owe1Billion Rising Revolution
Umkhankaso walonyaka bathi bakhangelele ukubuthanisa abantu phose inkulungwane ezinhlanu emkhosini ozakwenzalwa eChitungwiza wokuthokozisa uzulu ngomculo lokunye
HARARE — EleZimbabwe lizamanyana lamanye amazwe womhlaba ngoMgqibelo emkhankasweni we 1Billion Rising Revolution, oqalwe eminyekeni embili edluleyo, ngendlela yokubonisana labesilisa ngendlela abangaphatheka ngazo ekuvimbeni ukuhlukuluzwa kwabesifazane. Okhokhela umsebenzi wokuqoqa inhlelo zalolusuku unkosikazi Nyasha Sengayi, utshele umhlangano lentathelizindaba ngoLwesine ekuseni ukuba inhlolisiso yabohlangothi olukhangela indaba zabesifazana enhlanganisweni yomanyano wamazwe womhlaba eye UN Women ikubeka sobala ukuba phakathi kwabesifazane loba amantombazane amathathu, oyedwa wabo useke wahlangana lodubo lokuhlukuluzwa ngendlela ezehlukeneyo. Unkosikazi Sengayi utshele umhlangano owenzelwe eMedia Center eHarare ukuba lonyaka uzulu uzabuthana endaweni ezehlukeneyo ezibalisa iHarare, Mutare, Bindura leChitungwiza. Lonyaka okhethwe ukuba lilizwi labahlukuliziweyo laba, ngunkosazana Tendai Garwe, omunye wabaphatheka kumikhankaso yokuluqeda loludubo kakhulukazi phakathi kwezithandani labatshadileyo. I-Studio Seven ikhulumisane labesifazane abatshengise ukuyithakazelela imikhankaso yaloluhlobo lanxa beveze ukuba bengazi ngalo. Unkosikazi Ntombizodwa Ndlela ngomunye wabesifazana laba abaphe imbono yabo phezu kwemikhankaso yaloluhlobo. Wathi kodwa unkosikazi Ndlela ngabe abayikhokhelayo bayafinyelela kizo zonke izigaba zelizwe ukuyisabalalisa imibiko yaloluhlobo hatshi ukuphelela emadolobheni kuphela. Abaqoqa umkhankaso walonyaka bathi bakhangelele ukubuthanisa abantu phose inkulungwane ezinhlanu emkhosini ozakwenzalwa eChitungwiza. Inkulungwane ezintathu – 3000, zabantu baphatheke kulomkhankaso nyakenye. Wenziwa ngaphansi kwesihloko esithi, Drum, Dance, Rise lumkhosi lapho abantu bemazweni womhlaba abakhankasela umanyano ozaletha inguquko kusimo sezehlakalo zokuhlukuluzwa kwabesifazane, abanye babo bephetha sebelahlekelwe yimpilo.